༈མཁན་རབས་ཉི་ཤུ་པ། གོ་ཤྲི་ཀརྨ་བསྟན་སྲུང་ནི། ཡར་ལུང་སྡེ་པ་དགོན་སྟོད་ནས་ཀྱི་སྲས་སུ་འཁྲུངས། རྒྱལ་ཚབ་རིན་པོ་ཆེའི་དྲུང་ནས་སྡོམ་གསུམ་རིམ་ནོད་མཛད། རྒྱལ་ཚབ་སྐུ་གཤེགས་ནས་རྒྱལ་དབང་ལྔ་པ་ཆེན་པོས་མཚུར་ཕུ་གོ་ཤྲཱིའི་ལས་ཀ་གནང་ནས་མཚུར་ཕུའི་གདན་སའི་འཛིན་སྐྱོང་མཛད། ཞྭ་དམར་བདུན་པ་གདན་སར་ཕེབས་སྐབས། རྗེ་བཅུ་པའི་སྐུ་གདུང་དང་རྒྱལ་ཚབ་སྤྲུལ་སྐུ་གདན་སར་ཕེབས་ཆོག་པ་ནི་རྗེ་འདི་གཞུང་ས་རིན་པོ་ཆེ་དང་ཐུགས་འདྲིས་ཟབ་པའི་བཀའ་དྲིན་ལས་བྱུང་། ཞྭ་དམར་པའི་བཀས་ཡངས་ཅན་མཁན་པོར་བསྐོས། རྒྱལ་དབང་བཅུ་གཅིག་པ་ཁམས་ནས་ཕེབས་སྐབས་ཡངས་ཅན་དུ་སྤྱན་དྲངས་ནས་ཞབས་བརྟན་སོགས་ཕུལ།